Vruntlike grote to voren. An mine sunderlikes leven vrunde borgermesters und rat to Revel, de do ich, Magnus van Alen, vruntliken groten. Item hebbe ich juwen bref wol vornomen, also umme Albracht Mester, de en is hir nicht gekommen noch to disser tit. Item weret, dat he her queme in dit gebeide, ich wolde mich dar also ane bewisen also ich gerne van ju neme, und wolden ju schicken tor hant, ist dat ich en war vresche. Item also umme dat Russche was, dat Clawes Grote dar op het gesat, alse ich ju er hebbe gescreven, dat loveden se mi altomale half dat wörde berget; wart wörde berget, des schal ju Hannes Smale wol berichten, wente he der degedinges man ein was. God si mit ju, und gebeidet over mi also to juwen steden vrunde, wat ich schal und mach umme juwen willen. Gescreuen to Wiborch, under minem ingesegel, in des hilgen cruses dage na paschen. H. Magnus van Alen, voget to Wyborch.